b'\n_START_ARTICLE_\nFurtun\xc4\x83 pe Windhaven\n_START_SECTION_\nFundal\n_START_PARAGRAPH_\nRomanul prezint\xc4\x83 evenimentele care au loc pe planeta fictiv\xc4\x83 Windhaven. Locuitorii planetei sunt descenden\xc8\x9bi ai unor c\xc4\x83l\xc4\x83tori umani care s-au pr\xc4\x83bu\xc8\x99it pe planeta Windhaven \xc3\xaenainte de evenimentele relatate \xc3\xaen carte. Dup\xc4\x83 accident, supravie\xc8\x9buitorii s-au r\xc4\x83sp\xc3\xa2ndite pe mai multe insule din aceast\xc4\x83 lume acoperit\xc4\x83 aproape \xc3\xaen \xc3\xaentregime de ape. Pentru a p\xc4\x83stra liniile precare de comunicare peste uria\xc8\x99ele m\xc4\x83ri, popula\xc8\x9bia uman\xc4\x83 de pe Windhaven a construit aripi din materialele de pe epava navei pr\xc4\x83bu\xc8\x99ite, pe care zbut\xc4\x83torii le pot folosi pe termen nedefinit zbur\xc3\xa2nd \xc3\xaen atmosfera planetar\xc4\x83 extrem de agitat\xc4\x83 din cauza v\xc3\xa2nturilor. _NEWLINE_Dup\xc4\x83 secole de folosire a acestei practici ca mijloc principal de men\xc8\x9binere a unui contact continuu, zbur\xc4\x83torii de pe Windhaven au format \xc3\xaentr-o clas\xc4\x83 social\xc4\x83 separat\xc4\x83 de toate celelalte. Ei p\xc4\x83streaz\xc4\x83 controlul asupra aripilor pe care le trec mai departe \xc3\xaen cadrul familiilor lor, ceea ce face ca niciun locuitor de pe Windhaven care nu s-a n\xc4\x83scut \xc3\xaentr-o familie de zbur\xc4\x83tori s\xc4\x83 nu poat\xc4\x83 spera vreodat\xc4\x83 c\xc4\x83 le va purta.\n_START_SECTION_\nIntriga\n_START_PARAGRAPH_\nMaris, fiica unor oameni s\xc4\x83raci, este adoptat\xc4\x83 de zbur\xc4\x83torul Russ. Odat\xc4\x83 cu \xc3\xaemplinirea v\xc3\xa2rstei de treisprezece ani prime\xc8\x99te aripile acestuia \xc8\x99i \xc3\xae\xc8\x99i \xc3\xaencepe via\xc8\x9ba de zbur\xc4\x83tor, duc\xc3\xa2nd mesaje de la o insul\xc4\x83 de pe Windhaven la alta. Dar Russ \xc8\x99i so\xc8\x9bia lui reu\xc8\x99esc, \xc3\xaen cele din urm\xc4\x83, s\xc4\x83 aib\xc4\x83 propriul copil. Coll, cum este numit b\xc4\x83iatul, este mo\xc8\x99tenitorul de drept al aripilor \xc8\x99i, c\xc3\xa2nd el va \xc3\xaemplini treisprezece ani, Maris va trebui s\xc4\x83 renun\xc8\x9be la zbor \xc3\xaen favoarea lui. Fata nu dore\xc8\x99te acest lucru, mai ales c\xc4\x83 este o zbur\xc4\x83toare foarte bun\xc4\x83, \xc3\xaen timp ce Coll este atras de via\xc8\x9ba de c\xc3\xa2nt\xc4\x83re\xc8\x9b. Dar legile sunt foarte stricte \xc3\xaen casta zbur\xc4\x83torilor, a\xc8\x99a \xc3\xaenc\xc3\xa2t singura \xc8\x99ans\xc4\x83 a lui Maris este s\xc4\x83 convoace un Consiliu \xc3\xaen care s\xc4\x83-\xc8\x99i sus\xc8\x9bin\xc4\x83 cauza. Ea ridic\xc4\x83 problema zbur\xc4\x83torilor ereditari care, deoarece nu au mo\xc8\x99tenit \xc8\x99i talentul p\xc4\x83rin\xc8\x9bilor lor, se pr\xc4\x83bu\xc8\x99esc \xc3\xaen ocean \xc8\x99i fac pierdute aripi pre\xc8\x9bioase. De asemenea, \xc3\xaei atrage de partea ei pe p\xc4\x83rin\xc8\x9bii care au trebuit s\xc4\x83-\xc8\x99i cedeze aripile doar pentru c\xc4\x83 fii sau fiicele lor au \xc3\xaemplinit treisprezece ani. \xc3\x8en final, beneficiind \xc8\x99i de sus\xc8\x9binerea lui Russ, Maris reu\xc8\x99e\xc8\x99te s\xc4\x83 determine schimbarea legii \xc8\x99i-\xc8\x99i p\xc4\x83streaz\xc4\x83 aripile._NEWLINE_Demersul ei se concretizeaz\xc4\x83 \xc3\xaen \xc3\xaenfiin\xc8\x9barea unor academii de zbor \xc3\xaen care sunt instrui\xc8\x9bi \xc8\x99i copiii \xe2\x80\x9e\xc3\xaenr\xc4\x83d\xc4\x83cina\xc8\x9bilor\xe2\x80\x9d, ace\xc8\x99tia beneficiind de posibilitatea de a-i provoca la \xc3\xaentrecere pe zbur\xc4\x83torii existen\xc8\x9bi \xc8\x99i de a le lua aripile \xc3\xaen cazul unei victorii. Maris sus\xc8\x9bine cu toat\xc4\x83 fervoarea academiile, dar majoritatea acestora ajung s\xc4\x83 se \xc3\xaenchid\xc4\x83 dup\xc4\x83 \xc8\x99apte ani de insuccese. Singura academie r\xc4\x83mas\xc4\x83, al c\xc4\x83rei sediu este pe insula vestic\xc4\x83 Col\xc8\x9bul M\xc4\x83rii, \xc3\xae\xc8\x99i joac\xc4\x83 ultima carte, iar Maris este pus\xc4\x83 \xc3\xaen fa\xc8\x9ba unei dileme: dintre candida\xc8\x9bi, cei doi care au cele mai mari \xc8\x99anse de c\xc3\xa2\xc8\x99tig sunt un b\xc4\x83iat care a provocat sinuciderea unei zbur\xc4\x83toare \xc8\x99i o fat\xc4\x83 care-l provoac\xc4\x83 pe unul dintre cei mai buni prieteni ai lui Maris. Pe de alt\xc4\x83 parte, ea vede cum cei doi candida\xc8\x9bi sunt supu\xc8\x99i oprobriului zbur\xc4\x83torilor, care nu se dau \xc3\xaenapoi de la nimic pentru a-i \xc3\xaempiedica s\xc4\x83 c\xc3\xa2\xc8\x99tige. \xc3\x8en final alege s\xc4\x83-i sus\xc8\x9bin\xc4\x83 pe tinerii aspiran\xc8\x9bi, iar ace\xc8\x99tia \xc3\xae\xc8\x99i c\xc3\xa2\xc8\x99tig\xc4\x83 aripile._NEWLINE_Peste al\xc8\x9bi ani, \xc3\xaen timpul unui zbor pe insula Thayos, Maris este dobor\xc3\xa2t\xc4\x83 de furtun\xc4\x83 \xc8\x99i sufer\xc4\x83 un accident grav care pune cap\xc4\x83t carierei ei de zbur\xc4\x83tor. Vestea este prea grea pentru a o suporta \xc8\x99i femeia trece printr-o criz\xc4\x83 existen\xc8\x9bial\xc4\x83. Al\xc4\x83turi \xc3\xaei stau vindec\xc4\x83torul din Thayos, Evan, \xc8\x99i fratele ei, Coll, devenit un c\xc3\xa2nt\xc4\x83re\xc8\x9b celebru. Dar conduc\xc4\x83torul insulei Thayos este dornic de r\xc4\x83zboi \xc8\x99i vrea s\xc4\x83 subjuge insulele \xc3\xaenvecinate. O zbur\xc4\x83toare \xc3\xaei z\xc4\x83d\xc4\x83rnice\xc8\x99te planurile, modific\xc3\xa2nd mesajele prin care Insularul cerea sprijinul altor insule. Afl\xc3\xa2nd acest lucru, Insularul o condamn\xc4\x83 la moarte, \xc3\xaenc\xc4\x83lc\xc3\xa2nd grav codul zbur\xc4\x83torilor, care specific\xc4\x83 faptul c\xc4\x83 un zbur\xc4\x83tor poate fi judecat doar de semenii lui. Dar, cum zbur\xc4\x83toarea cu pricina provenea dintr-o familie de \xc3\xaenr\xc4\x83d\xc4\x83cina\xc8\x9bi, gestul provoac\xc4\x83 o schism\xc4\x83 \xc3\xaen r\xc3\xa2ndul zbur\xc4\x83torilor \xc3\xaentre zbur\xc4\x83torii ereditari \xc8\x99i cei proveni\xc8\x9bi din familii de \xc3\xaenr\xc4\x83d\xc4\x83cina\xc8\x9bi. Singura \xc8\x99ans\xc4\x83 de rezolvare a conflictului st\xc4\x83 \xc3\xaen m\xc3\xa2inile lui Maris, care reu\xc8\x99e\xc8\x99te s\xc4\x83 \xc3\xaempace cele dou\xc4\x83 tabere \xc8\x99i s\xc4\x83 provoace revolta locuitorilor din Thayos \xc3\xaempotriva tiranicului lor Insular. G\xc4\x83sindu-\xc8\x99i un nou \xc8\x9bel \xc3\xaen via\xc8\x9b\xc4\x83, Maris pleac\xc4\x83 \xc3\xaempreun\xc4\x83 cu Evan pentru a conduce academia de zbor de la Col\xc8\x9bul M\xc4\x83rii.\n_START_SECTION_\nOpinii critice\n_START_PARAGRAPH_\nSF Site apreciaz\xc4\x83 c\xc4\x83 \xe2\x80\x9eautorii au f\xc4\x83cut o treab\xc4\x83 excelent\xc4\x83 prezent\xc3\xa2nd problemele pe care le genereaz\xc4\x83 schimbarea cultural\xc4\x83\xe2\x80\x9d \xc8\x99i c\xc4\x83, de\xc8\x99i nu este un roman complex \xc8\x99i nu se poate compara cu Urzeala tronurilor, cititorii vor fi \xe2\x80\x9esurprin\xc8\x99i de eficacitatea sa\xe2\x80\x9d. Aceea\xc8\x99i idee este subliniat\xc4\x83 \xc8\x99i de Bookshelf Bombshells, care crede c\xc4\x83 \xe2\x80\x9emesajul principal din Furtun\xc4\x83 pe Windhaven este acela c\xc4\x83 e foarte, foarte greu de prev\xc4\x83zut care vor fi consecin\xc8\x9bele ac\xc8\x9biunilor tale\xe2\x80\x9d._NEWLINE_Infinity Plus, pe de alt\xc4\x83 parte, consider\xc4\x83 c\xc4\x83 romanul nu se ridic\xc4\x83 la standardul altor scrieri ale celor doi cititori, dar laud\xc4\x83 \xe2\x80\x9eimpactul emo\xc8\x9bional al ideii principale, reu\xc8\x99ita caracteriz\xc4\x83rilor \xc8\x99i for\xc8\x9ba derul\xc4\x83rii celor trei povestiri\xe2\x80\x9d. \xc3\x8entr-o not\xc4\x83 similar\xc4\x83, Publishers Weekly remarc\xc4\x83: \xe2\x80\x9eCu o intrig\xc4\x83 bine construit\xc4\x83 (cu c\xc3\xa2teva mici sc\xc4\x83p\xc4\x83ri de logic\xc4\x83) prezentat\xc4\x83 \xc3\xaentr-o proz\xc4\x83 specific\xc4\x83 genului fantasy, cartea \xc3\xaei va atrage cititorii tineri\xe2\x80\x9d.'